

**Ymgyrch Recriwtio ar Fenthyg o’r Tu Allan,**

**o Adrannau Eraill y Llywodraeth**

****

**Cynnwys**

1. **Croeso**
2. **Cefndir Llywodraeth Cymru**
3. **Y Rolau**
4. **Sut i wneud cais**
5. **Y Broses Ddewis a Pharu**
6. **Amodau Penodi**

**Atodiad A – Graddfa Gyflog pob Gradd**

1. **Croeso**

Diolch am fynegi diddordeb mewn swyddi Data, Digidol a Thechnoleg (DDaT) yn Llywodraeth Cymru.

Nid yw ein hagenda erioed wedi yn bwysicach ac mae cyd-destun yr hyn y mae gofyn i ni ei wneud, ac ar bwy y dylen ni wrando, wedi newid. Ein hamcan yw helpu’r Prif Weinidog a Gweinidogion Cymru i greu Cymru decach a mwy cyfartal a gwyrdd. Mae pandemig COVID-19 wedi creu heriau newydd a fydd yn para i’r dyfodol rhagweladwy. Hefyd, a ninnau bellach wedi gadael yr UE, rydym wrthi’n datblygu’n ffyrdd ein hunain o wneud y pethau yr oeddem yn arfer eu gwneud ar y cyd â’r UE.

Mae cydweithio’n sylfaenol i bopeth a wnawn felly bydd ein swyddi’n addas i bobl sy’n gallu ac yn barod i gydweithredu ag amrywiaeth o bobl ar bob lefel. Bydd gofyn i chi fod yn agored i syniadau o ffynonellau o bob math a meithrin partneriaethau cryf ar draws y gwasanaethau cyhoeddus, y trydydd sector, yr undebau llafur a busnesau yng Nghymru. Mae’r Prif Weinidog wedi creu fframwaith ar gyfer partneriaethau cymdeithasol, i weithio gyda’n partneriaid i ddatrys problemau a chael hyd i atebion i’r heriau sy’n wynebu Cymru. Mae gan Lywodraeth Cymru hanes o weithio’n llwyddiannus mewn partneriaeth ag undebau llafur. Rydyn ni’n cefnogi staff i ymaelodi ag undebau llafur cydnabyddedig fel ffordd bwysig o sicrhau bod clust yn y gwaith i wrando ar eu llais.

Mae Llywodraeth Cymru’n atebol i bobl Cymru trwy Senedd Cymru. Rydym am gyrraedd y safonau uchaf o ran bod yn dryloyw ac agored, a bod yn onest, gwrthrychol, diduedd ac union ym mhopeth a wnawn. Rydym am greu gweithle sy’n ysbrydoli ac sy’n herio, yn gefnogol ac yn amrywiol, ac sy’n gallu addasu’n rhwydd.

Mae gwerthoedd Cod y Gwasanaeth Sifil yn ein hysgogi ni i gyd: i fod yn union, gwrthrychol, gonest a diduedd. Ac yn ogystal â’r Cod, mae gennym y gwerthoedd a’r disgwyliadau sy’n cael eu hymgorffori yn ein ‘ffordd Gymreig’ o weithio, gan adlewyrchu’r uchelgeisiau a nodir yn Neddf Llesiant Cenedlaethau’r Dyfodol.

Rydym yn defnyddio ffyrdd newydd o weithio a dylech arwain trwy esiampl wrth fabwysiadu arferion gweithio hyblyg ac o bell sy’n addas ar gyfer byd ar ôl COVID-19.

Rydyn ni’n gweithio’n galed i greu amgylchedd cefnogol a chynhwysol er mwyn i’n staff allu tyfu a gweithio hyd eithaf eu gallu. Rydyn ni wedi ymrwymo i gefnogi’r holl staff i ffynnu mewn amgylchedd gwaith cynhwysol.

1. **Cefndir Llywodraeth Cymru**

Mae gan Lywodraeth Cymru gyllideb flynyddol o ryw £18 biliwn ac mae'n gyfrifol am amrywiaeth o feysydd gan gynnwys iechyd, addysg a sgiliau, yr economi a thrafnidiaeth, ac amaeth a'r amgylchedd.

Prif Weinidog Cymru a'i Gabinet sy'n ffurfio Llywodraeth Cymru ac sy’n gwneud penderfyniadau ynghylch y cyfrifoldebau sydd wedi’u datganoli iddi. Mae Gweinidogion Cymru yn atebol i Senedd Cymru, corff deddfwriaethol Cymru sydd â 60 o aelodau etholedig.

Mae Gweinidogion Cymru yn cael eu cefnogi gan ryw 5,000 o weision sifil, gyda thua eu hanner yn gweithio yng Nghaerdydd, a’r gweddill yn swyddfeydd eraill Llywodraeth Cymru ledled Cymru. Mae gan Lywodraeth Cymru swyddfeydd bychain yn Llundain a Brwsel a rhwydwaith dramor ar gyfer gwaith masnachu a buddsoddi. Yr Ysgrifennydd Parhaol yw pennaeth Gwasanaeth Sifil Llywodraeth Cymru ac mae'n atebol i'r Prif Weinidog a Gweinidogion Cymru.

Mae cydraddoldeb, amrywiaeth a chynhwysiant yn werthoedd craidd i Lywodraeth Cymru. Ein nod yw bod yn gyflogwr sy’n esiampl i eraill a chawn ein helpu yn hynny o beth gan Hyrwyddwyr Cydraddoldeb ac Amrywiaeth y Byrddau, rhwydweithiau amrywiaeth bywiog gyda chymorth uwch hyrwyddwyr a thrwy osod targedau amrywiaeth i wella niferoedd y grwpiau sydd wedi'u tangynrychioli (er enghraifft, BAME a staff anabl ar bob lefel a menywod ar lefel uwch). Rydym wedi ymrwymo i ddefnyddio'r model cymdeithasol o anabledd yn y sefydliad ac i wneud addasiadau recriwtio ac yn y gweithle i sicrhau cydraddoldeb i staff anabl. Rydyn ni wedi cyhoeddi strategaeth Cynhwysiant ac Amrywiaeth mewn Penodiadau Cyhoeddus, gan ein bod yn benderfynol o gynyddu amrywiaeth yn y byrddau a reoleiddir a byrddau eraill yng Nghymru ac wrth ddatblygu ein Cynllun Gweithredu ar Gydraddoldeb, Amrywiaeth a Chynhwysiant 2020-2025 fydd yn nodi’n gweledigaethau ar gyfer ein cyflogaeth ein hunain.

Cafodd Llywodraeth Cymru ei hethol ym mis Mai 2021 ac rydym wedi nodi’n blaenoriaethau yn ein Rhaglen Lywodraethu. Ein huchelgais yw gwneud Cymru yn wlad hunan-hyderus, ffyniannus ac iach ac yn gymdeithas sy'n deg i bawb. Mae tua 25% o'r £1bn sy'n cael ei wario gan Lywodraeth Cymru yn dod o drethi Cymru.

Mae ymadawiad y Deyrnas Unedig â'r UE ddiwedd Ionawr 2020 a'r trafodaethau rhyngwladol a gafwyd wedi hynny – ar y berthynas rhwng y DU / yr UE yn y dyfodol ac ar gytundebau masnach y DU â gwledydd eraill – wedi cael effaith enfawr ar Gymru a gwaith Llywodraeth Cymru. Mae ein perthynas gyfansoddiadol â Llywodraeth y DU a'r Llywodraethau Datganoledig eraill yn parhau i ddatblygu. Hefyd, rhaid i Lywodraeth Cymru a chyrff cyhoeddus eraill Cymru gydymffurfio â Deddf Llesiant Cenedlaethau'r Dyfodol a Safonau'r Gymraeg, ac mae'r ddau'n gofyn ar i'r Gwasanaeth Sifil weithio mewn ffyrdd newydd a gwahanol i ddatblygu polisïau gwell a gwella gwasanaethau i bobl Cymru.

Mae Llywodraeth Cymru’n sefydliad dwyieithog; cynhyrchir deddfwriaeth yn y Gymraeg a’r Saesneg, ac mae gan y ddwy iaith statws gyfreithiol gyfartal. Er nad yw sgiliau Cymraeg yn hanfodol ar gyfer y swyddi hyn, ac nad oes rheidrwydd arnoch i siarad Cymraeg er mwyn gweithio i Lywodraeth Cymru, fe fyddai’r sgiliau hynny yn wir gaffaeliad. Os nad oes gennych sgiliau Cymraeg, gallwn gynnig cyfleoedd i’ch helpu i ddysgu. Rhaid i ymgeiswyr ddangos gwerthfawrogiad o ddwyieithrwydd a rhannu ein hymrwymiad i hybu'r Gymraeg i sicrhau miliwn o siaradwyr Cymraeg erbyn 2050. Rydym yn annog ac yn cefnogi staff i ddysgu, datblygu ac i ddefnyddio eu sgiliau Cymraeg yn y gweithle, beth bynnag fo'u lefel.

1. **Y Rolau**

Rydym yn chwilio am amrywiaeth o weision sifil i weithio mewn amrywiaeth o rolau cyffrous ar draws gwasanaethau Technoleg Gwybodaeth (TG) Llywodraeth Cymru.

Mae swyddi tymor byr (6-12 mis) ar gael a swyddi hirdymor (hyd at 2 flynedd) a chynigir cyfleoedd rhan-amser a llawn amser ac i rannu swydd.

Mae Gwasanaethau TG yn rhan o’r Gyfarwyddiaeth Data, Digidol a Thechnoleg (DDaT) dan arweiniad Prif Swyddog Digidol Cymru. Cewch fwy o wybodaeth am fanteision gweithio i Lywodraeth Cymru mewn swyddi DDaT yn [Gyrfaoedd Digidol, Data a Thechnoleg | LLYW.CYMRU](https://www.llyw.cymru/gyrfaoedd-digidol-data-thechnoleg)

Gwasanaethau TG

Mae Llywodraeth Cymru wedi gwneud gwelliannau sylweddol i'w phortffolio TG dros y blynyddoedd diwethaf ac fe'i hystyrir yn un o brif sefydliadau sector cyhoeddus y DU o ran ei allu digidol a TG.

Mae Llywodraeth Cymru wedi cynnal nifer o brosiectau TG yn ddiweddar megis rhoi’r gorau i ddefnyddio e-bost Mewnrwyd Ddiogel y Llywodraeth (GSI) a mabwysiadu Office 365 a Teams, gan gyflwyno gliniaduron ac offer newydd i staff ar gyfer gweithio gartref, ail-wampio ystafelloedd cyfarfod ac ystafelloedd cydweithio i gefnogi gweithio hybrid a symud llawer iawn o gymwysiadau i Microsoft Azure.

Mae'r Is-adran Gwasanaethau TG yn hanfodol i waith Llywodraeth Cymru. Cafodd gwaith ei staff dros bandemig COVID-19 ei gydnabod gyda Gwobr arbennig yr Ysgrifennydd Parhaol yng Ngwobrau Llywodraeth Cymru 2021.

Dyma’r math o swyddi a allai fod ar gael i'w paru:

* Uwch Ddatblygwyr
* Uwch Beirianwyr Rhwydwaith
* Uwch Benseiri Technegol
* Uwch Benseiri Seilwaith
* Uwch Reolwyr Pontio’r Gwasanaeth

Mae’r rhain yn rolau amrywiol a phwysig sy’n rhoi cymorth a gwasanaeth hanfodol i ragor na 5000 o ddefnyddwyr.

**Cyfleoedd datblygu sy’n cael eu cynnig gan y swyddi**

Mae Llywodraeth Cymru’n cynnig help ac arweiniad i chi ddatblygu’ch sgiliau yn y gweithle. Byddwch yn aelod gwerthfawr o'r tîm o'r diwrnod cyntaf.

Dyma gyfle gwych i gael effaith drwy ddod â'ch gwybodaeth, sgiliau a'ch profiad gwerthfawr i adran wahanol o'r llywodraeth.

**Nid** yw’r cynllun yn cynnig cyfleoedd i gael dyrchafiad dros dro na pharhaol; ond bydd yn gyfle i chi ddatblygu’ch galluoedd a’ch sgiliau, i ennill profiad gwerthfawr ac i ehangu rhwydweithiau trwy fod yn rhan o adran sy’n gwneud gwaith hanfodol, gan gynnwys blaenoriaethau fel ymateb i COVID-19, argyfwng Wcráin a Phontio'r UE.

1. **Sut i wneud cais**

Cyn gwneud cais am y cyfle hwn, gofalwch eich bod wedi cael caniatâd eich rheolwr llinell a’ch sefydliad (HR) i gael eich rhyddhau. Ar hyn o bryd rydym yn gofyn a oes modd rhyddhau ymgeiswyr ar gyfer naill ai cyfleoedd tymor byr (6-12 mis) neu gyfleoedd hirdymor (hyd at 2 flynedd). Gofynnir i chi ddatgan eich diddordeb naill ai yn y tymor byr, yn y tymor hir neu'r ddau yn y ffurflen gais.

Dylech gyflwyno ceisiadau drwy system ar-lein Llywodraeth Cymru.

I wneud cais, gofynnir i chi gofrestru i gael cyfrif ar y system ar-lein gan ddefnyddio cyfeiriad e-bost. Rydym yn eich cynghori i ddewis cyfeiriad e-bost na all neb arall ei ddefnyddio, gan mai drwy hwnnw y byddwch yn cyfathrebu â chi am y broses ddewis.

Os oes gennych nam sy’n eich rhwystro rhag gwneud cais ar-lein, e-bostiwch externalrecruitment@gov.wales i ofyn am fformat arall, neu i ofyn am addasiad rhesymol er mwyn i chi allu cyflwyno’ch cais.

Rydym yn croesawu ceisiadau yn Gymraeg a Saesneg. Bydd ceisiadau yn y naill iaith neu'r llall yn cael eu trin ar yr un sail.

**Sicrhewch eich bod yn llenwi ac yn cyflwyno'r ffurflen gais ar gyfer symudiadau ochrol a welwch yn yr hysbyseb swydd. Heb y ffurflen, ni chaiff eich cais ei ystyried.**

**Ffurflen Wybodaeth am Amrywiaeth**

Mae Llywodraeth Cymru wedi ymrwymo i gynnal gweithlu sy'n adlewyrchu'r gymdeithas y mae'n ei gwasanaethu, ar bob lefel gan gynnwys y lefelau uchaf. Trwy gasglu gwybodaeth am amrywiaeth, cawn weld a ydym yn recriwtio o’r gronfa dalentau fwyaf posibl a sicrhau ein bod yn trin pob grŵp yn deg. Ni chaiff neb sy’n asesu’ch cais weld y ffurflen hon. Os nad ydych am ateb cwestiwn penodol, dewiswch yr opsiwn 'Gwell gennyf beidio â dweud'. Ni fyddwch yn cael cyflwyno’ch cais os bydd unrhyw gwestiynau heb eu hateb.

**Problemau technegol ar-lein**

E-bostiwch externalrecruitment@gov.wales

1. **Y Broses Ddewis a Pharu**

Byddwn yn paru’r ymgeiswyr llwyddiannus â’r swyddi blaenoriaeth sy’n cyfateb orau i’ch gwybodaeth, eich sgiliau a’ch profiadau a’r dystiolaeth a nodir yn eich ffurflen gais.

Pwysig: byddwn yn ystyried eich gwybodaeth a’ch sgiliau technegol hefyd wrth eich paru.

Bydd 3 cham i’r broses ddewis a pharu.

Cam 1 – Y sifft cychwynnol

Bydd panel sifftio yn asesu’r dystiolaeth yn eich **ffurflen gais ar gyfer symud ar draws.**

Bydd y dystiolaeth a ddarparwyd yn eich ffurflen gais symud ar draws yn cael ei hasesu gan banel sifftio. Os bydd y panel yn credu ar sail y dystiolaeth eich bod yn gymwys, byddwch yn cael eich gwahodd i gyfweliad anffurfiol lle gofynnir i chi ddisgrifio’ch gwybodaeth, sgiliau a galluoedd technegol, ac am ragor o wybodaeth ar y cymwyseddau a meini prawf a restrwyd yn yr hysbyseb swydd, os oes angen.

Cam 2 – Paru

Wrth eich paru, byddwn yn ystyried y sgiliau, y profiad a’r dystiolaeth y gwnaethoch eu nodi ar eich ffurflen gais ac yn y cyfweliad ynghyd â’r swyddi blaenoriaeth sydd ar gael yn y Gwasanaeth TG ar hyn o bryd.

Pwysig: byddwn yn ystyried eich gwybodaeth a’ch sgiliau technegol wrth eich paru.

Hefyd, er y bydd y panel paru’n gwneud ei orau glas i gael hyd i swydd addas, ni allwn warantu cynnig swydd na swydd benodol i chi.

Cam 3 – Canlyniadau

Byddwn yn rhoi gwybod y canlyniad i chi trwy’r system ar-lein, er enghraifft:

* **Nid ydych wedi bod yn llwyddiannus yng Ngham 1 (sifft cyntaf).** Nid ydych wedi bodloni’r safon ofynnol ar sail y dystiolaeth a gawsom gennych, ac felly ni chewch eich ystyried ar gyfer paru.
* **Rydych wedi llwyddo yng Ngham 1 (sifft cyntaf) ond nid ydym wedi gallu’ch paru â swydd addas yng Ngham 2 (paru).** Byddwn yn eich cadw ar restr wrth gefn am 12 mis.
* **Rydym wedi’ch paru’n llwyddiannus yng Ngham 2.** Nid oes angen cynnal cyfweliad ffurfiol. Yn lle hynny, byddwn yn trefnu sgwrs gyflwyniadol anffurfiol rhyngoch chi â’r rheolwr llinell. Gyda’ch cadarnhad chi a’r rheolwr llinell, bydd y broses Benthg o’r Tu Allan yn dechrau. Rhaid ichi fod ar gael ar unwaith, oherwydd ar ôl i ni’ch paru â swydd, bydd disgwyl i chi ddechrau ar y swydd honno’n fuan. Byddwn yn cysylltu â chi a’ch sefydliad i wneud y trefniadau.

Ar ôl cadarnhau’ch bod wedi paru â swydd, ni chewch ofyn am gael eich ailbaru â swydd arall neu swydd newydd, oni bai bod amgylchiadau arbennig iawn. Ond fe gewch chi ymgeisio am swyddi sy’n cael eu hysbysebu’n allanol wedi hynny mewn cystadleuaeth agored.

**6. Amodau penodi**

Cyfleoedd benthyg o’r tu allan yw’r rhain, sydd ar gael i gyflogedigion Gwasanaeth Sifil y DU (fydd wedi’u recriwtio trwy gystadleuaeth deg ac agored) i’ch symud ar draws ar y raddfa rydych chi arni nawr. Bydd gweithwyr sydd ar fenthyg o’r tu allan yn cael eu trosglwyddo i amodau a thelerau gwasanaeth Llywodraeth Cymru.

**Tâl**

Bydd gweithwyr sydd ar fenthyg yn derbyn eu cyflog gan Lywodraeth Cymru am gyfnod y benthyciad. Byddwch yn ennill y cyflog sydd agosaf i’ch cyflog presennol ar raddfa gyflogau berthnasol Llywodraeth Cymru. Darllenwch Atodiad A i weld yr holl raddfeydd cyflog presennol.

Pan fyddwn wedi’ch paru â phwynt ar y raddfa, byddwch yn dringo’r raddfa fel sy’n briodol am oes y benthyciad. **Dyddiadau cynyddrannau Llywodraeth Cymru yw mis Ionawr, ar gyfer staff sy’n ymuno â’r sefydliad rhwng 1 Ionawr a 30 Mehefin, a mis Gorffennaf ar gyfer staff sy’n ymuno â’r sefydliad rhwng 1 Gorffennaf a 31 Rhagfyr. Er enghraifft, bydd rhywun sy’n ymuno â’r sefydliad ar 10 Rhagfyr 2023 yn derbyn ei gynyddran ym mis Gorffennaf 2024 ond byddai rhywun sy’n ymuno â’r sefydliad ar 10 Ionawr 2024 yn derbyn ei gynyddran ym mis Ionawr 2025.** Pan fyddwch yn mynd yn ôl i’ch cyflogwr gwreiddiol, byddwch yn dychwelyd i’ch cyflog presennol neu bwynt ar y raddfa.

**Lwfansau**

Os cewch eich paru â swydd sy’n talu lwfans proffesiynol, caiff y lwfans hwnnw ei dalu i chi ar y raddfa briodol.

Ond os ydy’ch cyflogwr presennol yn talu lwfans proffesiynol i chi ar hyn o bryd ond eich bod yn cael eich paru â swydd lle nad oes angen y sgiliau hynny neu â swydd sydd heb lwfans proffesiynol, byddwn yn ystyried a ddylai lwfans gael ei dalu ichi fel rhan o’r cytundeb benthyg.

Caiff unrhyw lwfansau eraill sy’n gysylltiedig â’r swydd eu talu ichi e.e. Lwfans Defnyddiwr Car Hanfodol.

**Trefniadau eraill ynghylch eich cyflog**

**Ni** fyddwn yn gallu trosglwyddo trefniadau cyflog eraill fel y cynllun aberthu cyflog, talebau gofal plant, trefniadau rhag-dalu cyflog, y cynllun Beicio i’r Gwaith neu gynllun tebyg, i chi fel rhan o’r cytundeb benthyg. Os oes gennych drefniadau tebyg gyda’ch cyflogwr presennol a’ch bod yn cael eich paru â swydd gyda Llywodraeth Cymru, bydd gofyn i chi gysylltu â’ch tîm cyflogi’ch hun i weld beth y gellid ei wneud fel rhan o drefniadau’r benthyciad.

**Teithio a chynhaliaeth**

Bydd Llywodraeth Cymru’n ad-dalu’r holl gostau Teithio a Chynhaliaeth y byddwch yn eu hysgwyddo’n briodol ac a fydd wedi’u cymeradwyo gan Lywodraeth Cymru yn ystod y Cyfnod Benthyg mewn cysylltiad â’ch swydd. Rhaid cyflwyno’r dystiolaeth eich bod wedi ysgwyddo’r costau hynny yn y modd y bydd Llywodraeth Cymru’n gofyn amdani.

Cewch hawlio’r costau Teithio a Chynhaliaeth ar gyfradd safonol Llywodraeth Cymru. Disgrifir y cyfraddau hynny yn y polisi Teithio a Chynhaliaeth.

**Oriau gwaith**

Mae swyddi rhan-amser ac amser llawn a rhannu swydd ar gael. Rydym yn croesawu ceisiadau gan bobl sy'n gweithio'n rhan-amser ac os ydych am weithio'n rhan-amser ac yn llwyddo yng Ngham 1, byddwn yn ceisio’ch paru â swydd rhan amser neu’n addasu cyfrifoldebau’r swydd.

**Gwyliau**

Bydd gennych hawl i wyliau blynyddol ac amser i ffwrdd yn unol â Pholisi Gwyliau Blynyddol Llywodraeth Cymru, Polisi Gwyliau Cyhoeddus a Braint a’r polisïau ynghylch absenoldeb am resymau teuluol. Mae gan weithwyr amser llawn hawl i 31 diwrnod o wyliau blynyddol, ynghyd â 10 diwrnod o wyliau cyhoeddus a braint – bydd trefniadau pro rata ar gyfer gweithwyr rhan-amser.

Byddwch hawl gennych i dâl salwch, tâl gwyliau a thâl am absenoldeb yn unol â Thelerau ac Amodau Llywodraethau Cymru. Mae trefniadau gweithio hyblyg ar gael yn unol â Pholisi Oriau Gwaith Llywodraethau Cymru ond rhaid clirio unrhyw gredyd neu ddebyd rydych wedi’i gronni yn eich adran bresennol cyn dechrau'r cyfnod benthyg, a bydd yn rhaid clirio unrhyw gredyd neu ddebyd y byddwch wedi’i gronni yn ystod eich amser yn Llywodraeth Cymru cyn diwedd y cyfnod benthyg.

**Pensiwn**

Byddwch yn parhau yng nghynllun pensiwn y gwasanaeth sifil oni bai’ch bod yn dewis ei adael.

**Yswiriant rhag anaf**

Bydd yswiriant rhag anaf yn cael ei gynnig i chi yn unol â Chynllun Budd-dal Anafiadau’r Gwasanaeth Sifil

**Perfformiad a Hyfforddiant**

Byddwch chi a’ch rheolwr llinell yn cytuno ar amcanion cyn dechrau’r cyfnod benthyg, a byddwch yn eu hadolygu’n rheolaidd. Bydd y rheolwr llinell yn trefnu rhaglen neu hyfforddiant cyflwyno yn ôl y gofyn.

Bydd pawb yn Llywodraeth Cymru’n cael eu helpu i ddatblygu eu sgiliau a’u galluoedd, gan gynnwys trwy gyfleoedd dysgu a datblygu. Rydym wedi ymrwymo i Ddysgu a Datblygu a sicrhau bod ein staff yn dysgu am o leiaf 5 niwrnod gwaith y flwyddyn. Dylech ddefnyddio’n llawn y cyfleoedd dysgu a fydd yn cael eu cynnig i chi gan Lywodraeth Cymru trwy gytundeb â’ch rheolwr llinell.

**Lleoliad**

Mae 'Cymru Gyfan’ yn golygu y gallwn fod yn hyblyg o ran lleoliad y swydd wag, gan ddibynnu ar anghenion y busnes. Fydd hi ddim yn bosibl dewis lleoliad benodol bob tro, ond byddwn yn ystyried eich dymuniadau.

Mae gan Lywodraeth Cymru swyddfeydd yn Abertawe, Aberystwyth, Bedwas, Caerdydd, Caerfyrddin, Caernarfon, Cyffordd Llandudno, Y Drenewydd, Llandrindod a Merthyr Tudful. Yn ystod y cam penodi, byddwn yn gofyn i ymgeiswyr llwyddiannus ddewis y lleoliad sy’n apelio fwyaf atyn nhw os oes mwy nag un lleoliad yn bosibl.

Rydyn ni o blaid gweithio hyblyg a patrymau gweithio sy’n ateb eich gofynion os bydd anghenion y busnes yn caniatáu. Gan ddibynnu ar natur y swydd, efallai y bydd ymgeiswyr llwyddiannus am weithio rhai o'u horiau gartref trwy drefniant anffurfiol gyda'u rheolwr llinell.

Cofiwch mai dim ond yn y DU y cewch weithio fel rhan o’r ymgyrch hon. Chewch chi ddim gweithio dramor.

**Gweithio clyfar**

Mae Llywodraeth Cymru yn frwd o blaid Gweithio Clyfar. Mae’n golygu canolbwyntio ar sut rydych yn defnyddio’ch amser a ble a sut rydych yn gweithio, i ddiwallu anghenion y busnes yn y ffordd fwyaf cynhyrchiol. Mae hyn yn rhoi llawer iawn o hyblygrwydd i staff. Mae gweithio clyfar a hyblyg yn tyfu’n rhan barhaol o fywyd gwaith yng Nghymru a bydd Llywodraeth Cymru’n dangos y ffordd.

**Gwrthdaro buddiannau**

Rhaid i ymgeiswyr ddatgan unrhyw fuddiannau a allai arwain at gwestiynau ynghylch y ffordd maen nhw’n ymdrin â busnes Llywodraeth Cymru.

Mae gofyn i chi ddatgan unrhyw fuddiant mewn busnes, cyfranddaliadau, swydd o awdurdod, taliadau cadw, trefniadau ymgynghori neu gysylltiadau eraill â chyrff masnachol, cyhoeddus neu wirfoddol, - eich hunan neu briod neu bartner.

Bydd gofyn i ymgeiswyr llwyddiannus roi'r gorau i unrhyw fuddiant sy’n gwrthdaro a rhaid cyhoeddi buddiannau busnes ac ariannol eraill.

**Cydraddoldeb ac Amrywiaeth**

Mae Llywodraeth Cymru wedi ymrwymo i ddarparu gwasanaethau sy'n cefnogi amrywiaeth ac sy'n hyrwyddo cyfleoedd cyfartal, yn unol â Deddf Cydraddoldeb 2010. Byddwn yn cadw ati ym mhob cam o'r broses recriwtio. Bydd yr ymrwymiadau hyn yn rhan annatod hefyd o'n gwaith o ddydd i ddydd gyda'n holl gwsmeriaid, cydweithwyr a phartneriaid.

Rydym wedi ymrwymo i fod yn sefydliad gwrth-hiliol ac i gynyddu amrywiaeth yn Llywodraeth Cymru drwy chwalu rhwystrau a chefnogi ein holl staff i wireddu eu potensial. Rydyn ni wedi ymrwymo i recriwtio pobl Dduon, Asiaidd a Lleiafrifoedd Ethnig a phobl anabl sy'n cael eu tangynrychioli yn Llywodraeth Cymru ar hyn o bryd.

Rydym yn croesawu ceisiadau gan bawb beth bynnag fo'u hoedran, statws priodasol a phartneriaeth sifil (o'r un rhyw a rhyw arall), nam neu gyflwr iechyd, rhyw, cyfeiriadedd rhywiol, beichiogrwydd a mamolaeth, hil, crefydd neu gred, hunaniaeth rywedd neu fynegiant rhywedd.

Rydym yn Hyrwyddwr Amrywiaeth Stonewall ac yn sefydliad Lefel 3 (Arweinydd) Hyderus o blaid Anabledd. I ddarparu cymorth ac i gefnogi'r gwaith hwn, ceir pum Rhwydwaith Staff a noddir gan y Bwrdd (Ymwybyddiaeth a Chymorth Anabledd (DAAS); Rhwydwaith Cymorth Ethnig Lleiafrifol (MESN); Materion y Meddwl (Iechyd meddwl a lles); PRISM (lesbiaid, hoywon a phobl ddeurywiol, trawsryweddol, rhyngrywiol +) a Menywod Ynghyd).

**Cwynion**

Os ydych yn credu eich bod wedi cael eich trin yn annheg, neu os oes gennych gŵyn ynghylch sut cafodd y broses ei chynnal, dylech naill ai ysgrifennu at y Pennaeth Adnoddau, Llywodraeth Cymru, Parc Cathays 2, Caerdydd CF10 3NQ neu e-bostio Externalrecruitment@gov.wales . Os ydych yn anhapus â chanlyniad y cwyn a godwyd gyda Llywodraeth Cymru ac yn teimlo nad yw egwyddorion penodi ar sail teilyngdod trwy gystadleuaeth deg ac agored wedi eu bodloni, gallwch drafod eich cwyn gyda Chomisiwn y Gwasanaeth Sifil ar y 3ydd Llawr, 35 Great Smith Street, Llundain SW1P 3BQ.

**ATODIAD A**

|  |  |
| --- | --- |
| **Cyfraddau Cyflog 2022-23**  |  |
|  |  |
| **Cymorth Tîm**  | **2022 - 2023**  |
| Pwynt 1 | £22,150 |
| Pwynt 2 | £23,880 |
| Pwynt 3 | £25,620 |
|  |  |
| **EO** |  |
| Pwynt 1 | £26,900 |
| Pwynt 2 | £27,890 |
| Pwynt 3 | £30,610 |
|  |  |
| **HEO** |  |
| Pwynt 1 | £32,460 |
| Pwynt 2 | £34,520 |
| Pwynt 3 | £36,590 |
| Pwynt 4 | £39,690 |
|  |  |
| **SEO** |  |
| Pwynt 1 | £41,700 |
| Pwynt 2 | £43,660 |
| Pwynt 3 | £45,970 |
| Pwynt 4 | £49,370 |
|  |  |
| **Gradd 7** |  |
| Pwynt 1 | £53,440 |
| Pwynt 2 | £56,450 |
| Pwynt 3 | £59,480 |
| Pwynt 4 | £63,900 |
|  |  |
| **Gradd 6** |  |
| Pwynt 1 | £67,100 |
| Pwynt 2 | £69,580 |
| Pwynt 3 | £71,800 |
| Pwynt 4 | £76,990 |